b'\n_START_ARTICLE_\nFjodor Ivat\xc5\xa1ov\n_START_PARAGRAPH_\nFjodor Petrovit\xc5\xa1 Ivat\xc5\xa1ov (sukunimi esiintyy my\xc3\xb6s muodossa Ivat\xc5\xa1ev, ven. \xd0\xa4\xd1\x91\xd0\xb4\xd0\xbe\xd1\x80 \xd0\x9f\xd0\xb5\xd1\x82\xd1\x80\xd0\xbe\xd0\xb2\xd0\xb8\xd1\x87 \xd0\x98\xd0\xb2\xd0\xb0\xd1\x87\xd1\x91\xd0\xb2; 30. kes\xc3\xa4kuuta 1904 Rukaj\xc3\xa4rvi \xe2\x80\x93 18. lokakuuta 1957) oli karjalainen kirjailija, lehtimies ja kirjallisuusarvostelija._NEWLINE_Fjodor Ivat\xc5\xa1ov syntyi karjalaisen talonpojan perheeseen. Puna-armeijassa palvellessaan h\xc3\xa4n toimi Karjalan j\xc3\xa4\xc3\xa4k\xc3\xa4ripataljoonan poliittisena ty\xc3\xb6ntekij\xc3\xa4n\xc3\xa4. My\xc3\xb6hemmin h\xc3\xa4n ty\xc3\xb6skenteli Neuvosto-Karjalan sanomalehtien toimituksissa. H\xc3\xa4n osallistui toiseen maailmansotaan ja ty\xc3\xb6skenteli sen j\xc3\xa4lkeen Totuuden toimittajana ja Karjalan radiokomitean varapuheenjohtajana._NEWLINE_Ivat\xc5\xa1ovin ensimm\xc3\xa4iset kirjoitukset julkaistiin Punainen Karjala -lehdess\xc3\xa4 vuonna 1926. Vuonna 1928 h\xc3\xa4n oli perustamassa Karjalan proletaarikirjailijoiden yhdistyst\xc3\xa4 ja toimi sen johtokunnan j\xc3\xa4senen\xc3\xa4. 1920\xe2\x80\x931930-lukujen vaihteessa h\xc3\xa4nen runojaan, kertomuksiaan ja kuvauksiaan ilmestyi Neuvostoliiton suomenkielisess\xc3\xa4 lehdist\xc3\xb6ss\xc3\xa4. Vuonna 1934 Kustannusliike Kirja julkaisi karjalankielisen kertomuskokoelman Jauhinkivi. Samana vuonna h\xc3\xa4net hyv\xc3\xa4ksyttiin Neuvostoliiton kirjailijaliiton j\xc3\xa4seneksi. H\xc3\xa4n toimi my\xc3\xb6s Rintama-lehden toimittajana._NEWLINE_1930-luvun lopussa Ivat\xc5\xa1ov osallistui karjalankielisen kirjallisuuden luomiseen ja julkaisi yhden runon Karelija-aikakauslehdess\xc3\xa4. Sit\xc3\xa4 ennen h\xc3\xa4n oli muutaman kuukauden pid\xc3\xa4tettyn\xc3\xa4. Sodan j\xc3\xa4lkeen h\xc3\xa4n k\xc3\xa4\xc3\xa4nsi suomeksi mm. Aleksandr Pu\xc5\xa1kinin teoksia.'